Broj: 711-I-400-P-208-19/20-03-8

Zagreb, 31. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Tonia Družete, zamjenika općinskog načelnika Općine Lovran**,pokrenutom odlukom Povjerenstva broj: 711-I-1888-P-208/19-02-8 od 27. rujna 2019.g., na 76. sjednici, održanoj 31. siječnja 2020.g., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 20. ožujka 2019.g. povodom promjene i stanja imovine kako proizlazi iz podataka pribavljenih od nadležnih tijela u postupku redovite provjere, i to u odnosu na propust navođenja podataka o mjesečnom prihodu koji dužnosniku isplaćuje Ministarstvo hrvatskih branitelja, dužnosnik Toni Družeta, zamjenik općinskog načelnika Općine Lovran, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Toniu Družeti izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika koji vodi Povjerenstvo utvrđeno je da Toni Družeta obnaša dužnost zamjenika općinskog načelnika Općine Lovran, počevši od 12. lipnja 2017.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavcima 7. i 8. da podaci o stečenoj imovini obuhvaćaju, između ostaloga, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku te podatke o primicima koji se ne smatraju dohotkom i primicima na koje se ne plaća porez na dohodak.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je sukladno članku 24. ZSSI-a izvršilo redovitu podataka iz izvješća o imovinskom stanju dužnosnika Tonia Družete koju je dužnosnik podnio dana 20. ožujka 2019.g povodom promjene te utvrdilo da je navedeni dužnosnik u dijelu podataka o ostalim prihodima naveo kako iste ne ostvaruje.

Neposrednim uvidom u Informatički sustav Porezne uprave Povjerenstvo je utvrdilo da je dužnosnik Toni Družeta za vrijeme obnašanja javne dužnosti zamjenika općinskog načelnika Općine Lovran ostvarivao primitke od Ministarstva hrvatskih branitelja (šifra primitka 9 – potpore za zbrinjavanje ratnih invalida i članova obitelji smrtno stradalih, zatočenih ili nestalih HBDR, primici osoba s invaliditetom, osim plaća i mirovina) u mjesečnom iznosu od 5.354,86 kn.

Također je utvrđeno kako je dužnosnik Toni Družeta dana 14. svibnja 2018.g. ostvario primitak od Gradskog društva crvenog križa u iznosu od 1.892,80 kn koje je u Informatičkom sustavu Porezne uprave označeno šifrom neoporezivog primitka 31 – primici koji se kao bespovratna sredstva isplaćuju iz fondova i programa Europske unije u svrhu obrazovanja i stručnog osposobljavanja.

Dužnosniku je nadalje dana 31. prosinca 2018.g. HPB-stambena štedionica d.d. isplatila primitak u iznosu od 164,03 kn koji je u Informatičkom sustavu Porezne uprave označen šifrom primitka 1004 – primici od kojih se utvrđuje dohodak od kapitala po osnovi kamata.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka s obzirom da dužnosnik u izvješću o imovinskom stanju podnesenom 20. ožujka 2019.g. nije naveo gore navedene primitke.

Povjerenstvo je stoga Zaključkom broj: 711-I-1112-IK-1740-17/19-04-16 od 31. svibnja 2019.g. pozvalo dužnosnika Tonia Družetu da se očituje o utvrđenom neskladu.

Dužnosnik je u zakonom propisanom roku dostavio očitovanje na navedeni Zaključak u kojem je vezano za primitak koji mu isplaćuje Ministarstvo hrvatskih branitelja u mjesečnom iznosu od 5.354,86 kn naveo da je riječ o neoporezivom primitku na temelju kojega se ne može dobiti kredit te je dužnosnik stoga smatrao da navedeni primitak ne mora navesti u izvješću o imovinskom stanju.

U odnosu na jednokratni primitak u iznosu od 1.892,80 kn isplaćen od Gradskog društva Crvenog križa Osijek dužnosnik je naveo da se radi o sredstvima iz fondova Europske unije, namijenjenih plaćanju smještaja, prehrane i edukacije „Rad s mladima na lokalnoj razini“.

U pogledu primitka od 164,03 kn dužnosnik navodi da je isti ostvaren na temelju Ugovora o stambenoj štednji s HPB – stambena štedionica d.d., sklopljenim 28. veljače 2014.g., dakle prije više od 5 godine prije stupanja na dužnost zamjenika općinskog načelnika Općine Lovran. Dužnosnik ističe da nije imao saznanja o obvezi prijave navedenog primitka u imovinskoj kartici.

Povjerenstvo obrazlaže da je člankom 8. stavcima 7. i 8. ZSSI-a propisano da podaci o stečenoj imovini koje je dužnosnik obvezan unijeti u izvješće o imovinskom stanju, obuhvaćaju podatke o svim vrstama dohotka, kao i podatke o primicima koji se ne smatraju dohotkom i primicima na koje se ne plaća porez na dohodak. Slijedom navedenoga, dužnosnik je u izvješću o imovinskom stanju bio obvezan navesti podatke o mjesečnim primicima od Ministarstva hrvatskih branitelja, neovisno o tome što je riječ o neoporezivim primicima.

Vezano za jednokratnu isplatu iznosa od 1.892,80 kn isplaćenog od strane Gradskog društva Crvenog križa Osijek, Povjerenstvo je izvršilo uvid u očitovanje zamjenice ravnatelja Gradskog društva Crvenog križa u kojem se navodi da je Agencija za mobilnost i programe Europske unije održala od 8. do 11. travnja 2018.g. u Petrčanima trening „Rad s mladima na lokalnoj razini“ u okviru Europe Goes Local projekta. Sukladno ugovoru o suradnji – partnerstvu za organizatore osposobljavanja u okviru Aktivnosti transnacionalne suradnje programa Erasmus +, Gradsko društvo Crvenog križa Osijek imalo je obvezu logistički organizirati osposobljavanje – rezervacije hotela, soba, podmiriti troškove smještaja, prehrane i piće za sudionike osposobljavanja te troškove prijevoza sudionika.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti te dokazati da je njegovo imovinsko stanje koje je prikazao u podnesenom izvješću o imovinskom stanju u skladu s podacima i dokumentacijom koju je Povjerenstvo pribavilo od nadležnih tijela ili pak da podaci prikupljeni od nadležnih tijela ne prikazuju stvarno stanje imovine dužnosnika.

Dužnosnik je, međutim, uz svoje očitovanje na Zaključak Povjerenstva, broj: 711-I-1112-IK-1740-17/19-04-16 od 31. svibnja 2019.g. potvrdio da su podaci pribavljeni od nadležnih državnih tijela istiniti i točni te da je Povjerenstvo u postupku redovite provjere točno utvrdilo da Ministarstvo hrvatskih branitelja dužnosniku isplaćuje mjesečni iznos od 5.354,86 kn te da je dužnosniku isplaćen jednokratni iznos od 1.892,80 kn od strane Gradskog društva Crvenog križa Osijek te jednokratni iznos od 164,03 kn od strane HPB-stambene štedionice d.d. što dužnosnik nije naveo u podnesenom izvješću o imovinskom stanju.

U odnosu na isplatu izvršenu od strane Gradskog društva Crvenog križa Osijek Povjerenstvo nadalje obrazlaže da iz očitovanja Gradskog društva Crvenog križa proizlazi da je jednokratna isplata u iznosu od 1.892,80 kn izvršena dužnosniku Toniu Družeti po osnovi naknade troškova te stoga nije riječ o primitku koji je dužnosnik bio obvezan navesti u izvješću o imovinskom stanju.

Vezano za isplatu u iznosu od 164,03 kn isplaćenog od strane HPB – stambena štedionica d.d. po osnovi kamata na temelju ugovora o stambenoj štednji, Povjerenstvo obrazlaže da je riječ o zanemarivom iznosu te nije svrsishodno pokretanje postupka zbog istog.

S obzirom da dužnosnik dostavljenim očitovanjem nije uskladio prijavljenu imovinu s imovinom utvrđenom u postupku redovite provjere, već je naprotiv potvrdio postojanje nesklada, i to u odnosu na primitak koji mu isplaćuje Ministarstvo hrvatskih branitelja u mjesečnom iznosu od 5.354,86 kn, Povjerenstvo je na temelju članka 27. ZSSI-a pokrenulo postupak protiv dužnosnika zbog povrede odredbi iz članka 8. i 9. navedenog Zakona.

Odluka o pokretanju postupka dužnosniku je dostavljena dana 8. studenoga 2019.g. te se dužnosnik na istu nije očitovao.

Nakon donošenja odluke o pokretanju postupka, dužnosnik je dana 20. studenoga i 27. prosinca 2019.g. podnio nova izvjšća o imovinskom stanju povodom promjene u kojima je naveo podatke o mjesečnom prihodu koji mu isplaćuje Ministarstvo hrvatskih branitelja te jednokreatno isplaćen iznos od strane Gradskog društva Crvenog križa Osijek.

S obzirom da dužnosnik u svom očitovanju na zaključak Povjerenstva od 31. svibnja 2019.g. nije opravdao utvrđeni nesklad te da se na odluku o pokretanju postupka dužnosnik nije očitovao, Povjerenstvo je donijelo Odluku kako je navedeno u točki I. izreke ovog akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika, cijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje minimalne sankcije Povjerenstvo je uzelo u obzir okolnost da je riječ o jednom podatku koji je dužnosnik propustio navesti u izvješću o imovinskom stanju te da je dužnosnik odmah nakon pokretanja predmetnog postupka izmijenio, odnosno upisao navedeni podatak u izvješće o imovinskom stanju.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kuna, koja će se izvršiti u 4 jednaka uzastopna mjesečna obroka svaki u pojedinačnom mjesečnom iznosu od 500,00 kn.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Toni Družeta, elektroničkom dostavom
2. Objava na internetskoj stranici Povjerenstva
3. Pismohrana